吳子使札來聘
作者：先秦：公羊高 
篇章：古文觀止 卷三・周文

paragraphs: 吳無君，無大夫，此何以有君，有大夫？賢季子也。何賢乎季子？讓國也。其讓國奈何？謁也，餘祭也，夷昧也，與季子同母者四。季子弱而才，兄弟皆愛之，同欲立之以爲君。謁曰：“今若是迮而與季子國，季子猶不受也。請無與子而與弟，弟兄迭爲君，而致國乎季子。”皆曰諾。故諸爲君者皆輕死爲勇，飲食必祝，曰：“天苟有吳國，尚速有悔於予身。”故謁也死，餘祭也立。餘祭也死，夷昧也立。夷昧也死，則國宜之季子者也，季子使而亡焉。僚者長庶也，即之。季之使而反，至而君之爾。闔廬曰：“先君之所以不與子國，而與弟者，凡爲季子故也。將從先君之命與，則國宜之季子者也；如不從先君之命與子，我宜當立者也。僚惡得爲君？”於是使專諸刺僚，而致國乎季子。季子不受，曰：“爾殺吾君，吾受爾國，是吾與爾爲篡也。爾殺吾兄，吾又殺爾，是父子兄弟相殺，終身無已也。”去之延陵，終身不入吳國。故君子以其不受爲義，以其不殺爲仁，賢季子。則吳何以有君，有大夫？以季子爲臣，則宜有君者也。札者何？吳季子之名也。春秋賢者不名，此何以名？許夷狄者，不一而足也。季子者，所賢也，曷爲不足乎季子？許人臣者必使臣，許人子者必使子也。